|  |  |
| --- | --- |
| **ชื่อโครงงาน** | **การศึกษาการใช้เปลือกทุเรียนหมักยีสต์ต่อสมรรถภาพการผลิตโคนมรุ่น** |
| **จัดทำโดย** | นางสาวธวัลพร โพธ์สาขา นางสาวณัฐริกา บัญญัติ นางสาวผกามาศ สินไทย |
| **ครูที่ปรึกษา** | นางมลิวรรณ์ แสนโคตร นางสาวเจตนา หนูพันธ์ นางสาวเพ็ญประภา สถาน |
| **ปีการศึกษา** | 2565 |
| **สถานศึกษา** | วิทยาลัยเกษตรและเทคโนโลยีศรีสะเกษ |

**บทคัดย่อ**

การศึกษาการใช้เปลือกทุเรียนหมักยีสต์ต่อสมรรถภาพการผลิตของโคนมรุ่น มีวัตถุประสงค์ เพื่อศึกษาผลของการใช้เปลือกทุเรียนหมักยีสต์ระดับต่างกันในอาหารโคนมรุ่น และเพื่อนำวัสดุเหลือทิ้งทางการเกษตรมาใช้เป็นอาหารปศุสัตว์ ประกอบด้วย 2 การทดลอง คือ การทดลองที่ 1 เพื่อศึกษาผลการหมักเปลือกทุเรียนด้วยเชื้อยีสต์ *Saccharomyces cerevisiae* ร่วมกับน้ำตาลทรายแดง กากน้ำตาล และปุ๋ยยูเรีย พบว่าการหมักที่ระยะเวลา 15 20 และ 25 วัน เปลือกทุเรียนหมักยีสต์มีโปรตีน เท่ากับ 17.13 16.35 และ 22.92 เปอร์เซ็นต์ ตามลำดับ การทดลองที่ 2 ประกอบด้วย 4 กลุ่มทดลอง คือ กลุ่มทดลองที่ 1 เลี้ยงด้วยอาหารพื้นฐาน (อาหารข้นโปรตีนร้อยละ 16) กลุ่มทดลองที่ 2 เลี้ยงด้วยอาหารพื้นฐาน 2 กิโลกรัมร่วมกับเปลือกทุเรียนหมักยีสต์ 2 กิโลกรัม กลุ่มทดลองที่ 3 เลี้ยงด้วยอาหารพื้นฐาน 1.5 กิโลกรัมร่วมกับเปลือกทุเรียนหมักยีสต์ 4 กิโลกรัม กลุ่มทดลองที่ 4 เลี้ยงด้วยอาหารพื้นฐาน 1 กิโลกรัมร่วมกับเสริมเปลือกทุเรียนหมักยีสต์ 6 กิโลกรัม โดยใช้โคนมรุ่นลูกผสมโฮลสไตน์ฟรีเซี่ยน อายุ 6-10 เดือน จำนวน 12 ตัว โดยใช้เปลือกทุเรียนหมักยีสต์ที่หมักนาน 25 วัน ระยะเวลาการทดลอง 90 วัน พบว่า น้ำหนักตัวเมื่อเริ่มต้นทดลองของโคนมรุ่นทั้ง 4 กลุ่มทดลอง มีค่าเท่ากับ 186.33 203.33 177.67 และ 175.33 กิโลกรัม ตามลำดับ น้ำหนักตัวเมื่อสิ้นสุดการทดลองของโคนมรุ่นทั้ง 4 กลุ่มทดลอง มีค่าเท่ากับ 222.33 249.33 226.33 และ 218.33 กิโลกรัม ตามลำดับ น้ำหนักตัวที่เพิ่มขึ้นของโคนมรุ่นทั้ง 4 กลุ่มทดลอง มีค่าเท่ากับ 36.00 46.00 48.66 และ 43.00 กิโลกรัม ตามลำดับ และอัตราการเจริญเติบโตต่อตัวต่อวัน มีค่าเท่ากับ 0.40 0.51 0.54 และ 0.48 กิโลกรัม ตามลำดับ ทุกค่าไม่แตกต่างกันทางสถิติ (P>0.05) ปริมาณอาหารทั้งหมดที่กินต่อตัวต่อวัน มีค่าเท่ากับ 2.00 4.00 5.50 และ 6.99 กิโลกรัม ตามลำดับ ประสิทธิภาพการเปลี่ยนอาหารเป็นน้ำหนักตัว มีค่าเท่ากับ 5.03 8.11 10.31 และ 14.82 ตามลำดับ มีค่าแตกต่างกันอย่างมีนัยสำคัญยิ่งทางสถิติ (P<0.01) ในการศึกษาต้นทุนค่าอาหารเพื่อเพิ่มน้ำหนักตัว 1 กิโลกรัม ทั้ง 4 กลุ่มทดลอง มีค่าเท่ากับ 50.41 46.00 38.14 และ 37.94 บาท ตามลำดับ มีค่าไม่แตกต่างทางสถิติ (P>0.05) จากการศึกษาครั้งนี้ การใช้เปลือกทุเรียนหมักยีสต์ในอัตรา 4 กิโลกรัมต่อตัวต่อวันร่วมกับอาหารโคนม 1.5 กิโลกรัมต่อตัวต่อวัน โคนมรุ่นมีอัตราการเจริญเติบโตดีกว่า และช่วยลดต้นทุนค่าอาหารในการผลิตโคนมรุ่น